Informácia

o predpokladaných  finančných prostriedkoch  z rezervy vlády SR na zabezpečenie úpravy budovy Reduty v súvislosti s Jarným zasadnutím Parlamentného zhromaždenia NATO  v Bratislave 2004 

	V nadväznosti na rozhodnutie uskutočniť Jarné zasadnutie Parlamentného zhromaždenia NATO v roku 2004 v priestoroch budovy Reduty, sídla Slovenskej filharmónie, vznikli požiadavky na urýchlené úpravy budovy tak, aby boli zabezpečené dôstojné a reprezentatívne podmienky pre  priebeh tohto vrcholného a prestížneho  podujatia.  
	
	Vzhľadom na prevádzkový režim Slovenskej filharmónie je potrebné práce rozčleniť do dvoch rokov. 
V priebehu letných mesiacov roku 2003 je nevyhnutné uskutočniť predovšetkým stavebné práce, opravy, ktoré by narušovali umeleckú prevádzku organizácie. Cieľom prác je podľa požiadaviek upraviť priestory budovy – predovšetkým Koncertnú sieň, foyer, Malú sálu, priľahlé priestory na II. podlaží, ale i priestory  na iných podlažiach, verejnosti inak neprístupných, ktoré budú využívané účastníkmi Jarného zasadnutia PZ NATO. V roku 2003 najväčšiu finančnú položku predstavuje doplnenie klimatizácie v priestoroch foyer a Malej sály, ktoré sú sústreďovacími miestami účastníkov, keďže v súčasnosti je klimatizácia zabudovaná iba vo veľkej sále – Koncertnej sieni Reduty. V roku 2004 je potom uvažované so zabudovaním autonómnej klimatizácie do priestorov, ktoré budú použité ako salóniky pre najvyšších predstaviteľov NATO. 
V roku 2003 je potreba finančných prostriedkov vo výške 39.500 tis. Sk.
Ťažiskom nákladov  roku 2004 – okrem už spomenutého zabudovania autonómnej klimatizácie –  je zabezpečenie inventárneho zariadenia (kúpa inventárov, zapožičanie starožitných nábytkov, iných zariaďovacích prvkov, opravy stoličiek, prenájom skladov a pod.), ďalšou významnou položkou je vyrovnanie podlahy Koncertnej siene na úroveň pódia, aby bolo možné postaviť rokovací stôl. Nevyhnutným nákladom, vyplývajúcim z predpokladaných bezpečnostných požiadaviek,  bude doplnenie a modernizácia elektronického požiarneho systému a elektronického zabezpečovacieho systému. V nákladoch r. 2004 sú i ostatné prevádzkové náklady, priamo spojené s organizovaním prípravy, realizácie a likvidácie akcie. Vzhľadom na termín konania zasadnutia je potrebné zabezpečiť náhradné priestory pre činnosť umeleckých telies Slovenskej filharmónie.
V roku 2004 sú predpokladané finančné náklady vo výške 26.750 tis. Sk.

	Predkladaný materiál obsahuje aproximatívny odhad nákladov, ktorý sa môže zmeniť po spresnení požiadaviek organizátorov a vyšpecifikovaní objemu prác. V jednotlivých položkách je uvažované so súčasnými sadzbami DPH. V uvedených nákladoch nie sú zahrnuté  náhrady za prípadné zatvorenie prevádzok nájomcov v budove Reduty.

Pre krátkosť času sa musia uskutočniť všetky práce v roku 2003 verejným obstarávaním formou rokovacieho konania bez zverejnenia pre časovú tieseň.

Prehľad nákladov  podľa účelu a rokov
									v tis. Sk
Účel	2003	2004	
Výmaľby, opravy parkiet, dlaždíc, dverí a pod.,  položenie nových podlahovín, koberce, oprava schodov (vnútorné a vonkajšie), oprava drevených brán, oprava nádvoria, oprava sociálnych zariadení,  trvalá výzdoba priestorov budovy a okolia a pod. 	6.300	3.300	
oprava,  rozšírenie a modernizácia  EPS, EZS	500	2.500	
Dobudovanie klimatizácia foyer, Malá sála	32.000	-	
Autonómna klimatizácia  do salónikov	-	8.000	
Prestavba Koncertnej sály – vyvýšenie na úroveň pódia	-	1.500-2.000	
Interiérové prvky, mobiliár (kúpa, požičovné, opravy a súvisiace náklady)	700	5.570	
Prevádzkové náklady počas prípravy, realizácie, likvidácie, náhradná činnosť SF a pod.	-	5.380	
Celkom 	39.500	26.750	

Pre kvalitnú prípravu budovu Reduty na Jarné zasadnutie PZ NATO je potrebné:

1.	uvoľniť finančné prostriedky z rezervy vlády roku 2003 na zabezpečenie úpravy budovy Reduty v súvislosti s Jarným zasadnutím Parlamentného zhromaždenia NATO v Bratislave 2004 vo výške 39.500.000,-Sk
2.	uplatniť pri východiskách štátneho rozpočtu pre rok 2004 navýšenie pre kapitolu ministerstva kultúry o finančné prostriedky vo výške 26.750.000,-Sk.